රජය උතුරේ එල්.ටී.ටී.ඊ ත්‍රස්තවාදය පරාජය කිරීමෙන් ගත වූ වසර කිහිපය ඇතුළත උතුරු පළාත් සභාවේ පුරප්පාඩු 6400 කට අධික ප්‍රමාණයක් පුරවා ඇතැයි සාම්ප්‍රදායික කර්මාන්ත හා කුඩා ව්‍යවසාය සංවර්ධන ඇමැති ඩග්ලස් දේවානන්දා මහතා පවසයි.ත්‍රස්තවාදී කටයුතුවලට සම්බන්ධව සිට පුනරුත්ථාපනය වූ පුද්ගලයන් ද එම රැකියාලාභීන් අතර සිටින බවත් පුවත්පත් දැන්වීම් හරහා සුදුස්සන් කැඳවා සම්මුඛ සාකච්ඡා පැවැත්වීමේ නිසි ක්‍රමවේදයන්ට අනුව සියලුම පුරප්පාඩු පුරවා ඇති බවත්ඇමැතිවරයා ප්‍රකාශ කරයි.උතුරු පළාත් සභාවේ අනධ්‍යයන, සෞඛ්‍යය හා කෘෂිකර්ම ක්ෂේත්‍රවල සුළු සේවකයින්ගේ පත්වීම් 1375ක් ලබා දීම සඳහා පැවති උත්සවයේ දී ඇමැතිවරයා මේ අදහස් පළ කර තිබේ.උතුරු පළාතේ උපාධිධාරීන් විශාල ප්‍රමාණයකට රාජ්‍ය සේවයේ පත්වීම් ලබා දුන් බව ද අනියම් සේවකයින් සියලූ දෙනාටම ස්ථීර පත්වීම් ලබා දී ඇති බව ද ඇමැතිවරයා පෙන්වා දෙයි.ස්වේච්ඡා ගුරුවරු 1000කට අධික පිරිසකට මේ වන විට පත්වීම් ලබා දී ඇති අතර තවත් 653 දෙනෙකුට ඉදිරි සතියේදී පත්වීම් ලබා දෙන බව ද ඇමැතිවරයා කියයි.මෙවැනි රැකියා ප්‍රමාණයක් උතුරු පළාතට ලබාදුන් කිසිදු රජයක් ඉතිහාසයේ නොමැති බව ද නව රැකියාලාභීන් රජය කෙරෙහි විශ්වාසය තබමින් රජය උතුරු පළාතේ ක්‍රියාත්මක කරන සංවර්ධන ව්‍යාපෘතිවලට සහයෝගය ලබා දිය යුතුයැයි ද හෙතෙම පවසයි.ජනාධිපති මහින්ද රාජපක්ෂ මහතාගේ උපදෙස් මත ආර්ථික සංවර්ධන ඇමැති බැසිල් රාජපක්‍ෂ මහතාගේ විශේෂ උනන්දුව හා ඩග්ලස් දෙවානන්දා මහතාගේ ඉල්ලීම පරිදි උතුරු පළාත් සභාවේ දහස් ගණනාවක් රැකියා පුරප්පාඩු පිරවීමට හැකි වූ බව උතුරු පළාත් ආණ්ඩුකාර මේජර් ජෙනරාල් ජී. ඒ. චන්‍ද්‍රසිරි මහතා පවසයි.යාපනය දිස්ත්‍රික් පාර්ලිමේන්තු මන්ත්‍රී හා පාර්ලිමේන්තු නියෝජ්‍ය කාරකසභා සභාපති මුරුගේසු චන්‍ද්‍රකුමාර්, යාපනය දිස්ත‍්‍රික් පාර්ලිමේන්තු මන්ත්‍රී සිල්වෙස්ත‍්‍රි ඇලන්ටීන්, යාපනය දිස්ත‍්‍රික් ඊපීඩීපී සංවිධායක කමලේන්‍ද්‍රන් හා උතුරු පලාත් ප‍්‍රධාන ලේකම් විජය ලක්‍ෂ්මි රමේෂ්, යාපනය නගරාධිපතිනී යෝගේෂ්වරී පට්කුනරාජා, උතුරු පළාත් අධ්‍යාපන ලේකම් සත්‍යසීලන් සහ අමාත්‍යාංශ නිලධාරීන් රැසකගේ සහභාගීත්වයෙන් සුළු සේවකයින් සඳහා පත්වීම් ලබා දීමේ මේ උත්සවය යාපනය, වීරසිංහම් ශාලාවේ දී පසුගිය දා පැවැත්විණ..